Hlina, Alojz, poslanec NR SR (2014-11-27):
Vážená pani predsedajúca, vážený pán minister, vážený pán guvernér, vážené kolegyne, kolegovia, ani som, priznám sa, netušil, že toto je v programe, ale pri tejto príležitosti mi nedá, aby som neuviedol. Oceňujem, že kolega Beblavý v tak význačnej chvíli nespomenul to auto, lebo ja si nemyslím, že guvernér by mal chodiť na bicykli. Už som sa zľakol, že to bude predmetom môjho vystúpenia. Ale preto to hovorím nie zbytočne, lebo v tom druhom vystúpení, na ktoré som sa pripravoval k tým zdravotným poisťovniam, spomeniem, že som zarazený z toho, že aký boj sa tu rozohráva a kto tu hazarduje s touto krajinou, že kto dá viac, a aby to predal ešte lepšie. Prosím vás, ja k tejto veci, dovoľte uviesť, ja som rád, že pán Makúch bude guvernérom. Lebo chodili tu šumy, že pán Burian by mal byť guvernérom. Čiže v tejto chvíli sa teším, naozaj úprimne (vyslovené s pobavením), že je to tak. Lebo ja by som aj uveril, že ste toho schopní. Viete, tak jak ste schopní teraz, vaša vláda, ja budem hovoriť v tom mojom druhom vystúpení, že vlastne daň, my už platíme dane súkromných firmám. Ten poplatok za, za to spracovanie tých platieb v NBS, to je už daň súkromným firmám. Čiže vy ste už schopní všetkého. Čiže vy by ste boli, podľa mňa to tam aj niekde chodilo po tých chodbách, že ten Burian by bol veľmi dobrý kandidát a vlastne by to všetko prizrel, tie nebankovky. Som rád, že ste to nakoniec prehodnotili. A skončím s tým, že chcem poprosiť pána Makúcha, že čo, ak to dobre sledujem, tak sa zvyšujú právomoci, činnosť, rozsah. A ja kľudne počkám, lebo toto považujem za dôležité. Čiže ešte raz, z poznaného z minulej schôdze vyplýva, že sa Národnej banke zvyšujú právomoci, rozsah vašich činností z pohľadu kontroly. Myslím, že sme to rozšírili na minulej schôdzi o banky, zahraničné banky. To je to nešťastné Ferratum, zjednodušene pre ľudí, to Ferratum, ktorá vás okráda úplne legálne, tak sa im, sa Národnej banke zlepšujú možnosti, aby to vedeli kontrolovať, prípadne zastaviť. Čiže keby ste sa potom dopytovali, že kto za to môže, že vám to robia, tak aj pán Makúch. Berte, nič v zlom (rečník sa obracia na guvernéra NBS), berte tú zodpovednosť. Preto hovorím, aby ste k tomu tak aj pristupovali. A ak sa nemýlim, tak na tejto schôdzi doplníme a rozšírime, že pán Makúch bude môcť kontrolovať aj Pohotovosť, aj Buriana, aj spol, aj všetkých tých vašich, vašich smeráckych úžerníkov. Čiže, prosím vás, ľudia, ktorí ste sa dostali do spárov tej úžernícko-exekútorskej mafie, tak nie už SOI-ka, rozumiete, lebo doteraz to mohla kontrolovať SOI-ka. SOI-ka mohla kontrolovať hentú háveď. Odteraz, aj po prijatí tohto nového zákona, sa to rozšíri, že to bude môcť kontrolovať Národná banka Slovenska. Teoreticky by sa to malo o niečo zlepšiť. A šéfom tej ustanovizne bude pán Makúch z Oravy a verím, že ako poriadny chlap z Oravy nedá cvičiť s týmito ľuďmi. Nedá, lebo títo ľudia nikomu nič zlé neurobili. Tak verím, že využije všetky možnosti, ktoré mu ten zákon dá. Všetko, čo bude mať v rukách, všetkých tých pracovníkov, všetky, to mystery shopping, všetko, čo budete mať, prosím vás, urobte pre to, aby ste tých chudákov ľudí nevydali do tých spárov, aby ste ich ochránili. Ja naozaj vyjadrujem to presvedčenie, že sa možno na to podujmete, ale však bude čas, však tu chodíte s tými správami. Ešte jednu stihnem ja minimálne s vami. A naozaj budem zvedavý, ako ste sa tejto novej úlohy zhostili. Ďakujem.